REGOLAMENT TAL-KUMMISSJONI (UE) 2022/1370

tal-5 ta’ Awwissu 2022

li jemenda r-Regolament (KE) Nru 1881/2006 fir-rigward tal-livelli massimi tal-okratossina A f’ċerti oġġetti tal-ikel

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KEE) Nru 315/93 tat-8 ta’ Frar 1993 li jistabbilixxi proċeduri tal-Komunità għall-kontaminanti fl-ikel (1), u b’mod partikolari l-Artikolu 2(3) tiegħu,

Billi:

(1) Ir-Regolament tal-Kummissjoni (KE) Nru 1881/2006 (2) jiffissa l-livelli massimi ta’ ċerti kontaminanti, inkluż l-okratossina A, fl-oġġetti tal-ikel.

(2) L-Okratossina A hija mikotossina prodotta b’mod naturali minn fungi tal-ġeneru Aspergillus u Penicillium u tinsab bħala kontaminant f’varjetà wiesgħa ta’ ikel, bħaċ-ċereali u l-prodotti taċ-ċereali, iż-żerriegħa tal-kafè, il-frott imnixxef, l-inbid u l-meraq tal-għeneb, il-ħwawar u l-likorizja. L-okratossina A tifforma matul it-tnixxif bix-xemx u l-ħażna tal-għelejjel. Il-formazzjoni tista’ tiġi evitata bl-applikazzjoni ta’ prattiki tajba ta’ tnixxif u ħżin.

(3) Fl-2020, l-Awtorità Ewropea dwar is-Sigurtà fl-Ikel (“l-Awtorità”) adottat aġġornament tal-opinjoni xjentifika dwar l-okratossina A fl-ikel (3). L-awtorità qieset li ma kienx xieraq li jiġi stabbilit valur ta’ gwida bbażat fuq is-saħħa għall-okratossina A u li konsegwentement ma għadhiex valida d-Doża Tollerabbli ta’ kull Ġimgħa ta’ 120 ng/kg ta’ piż tal-ġisem (bw) kif stabbilit mill-Awtorità fl-2006. Ikkonkludiet ukoll li l-marġnijiet ikkalkulati ta’ esponiment għall-effetti karċinoġeniċi tal-okratossina A jindikaw tħassib possibbli għas-saħħa għal ċerti gruppi ta’ konsumaturi.

(4) Il-livelli massimi għall-okratossina A diġà ġew stabbiliti għal ċertu ikel bir-Regolament (KE) Nru 1881/2006. Meta jitqies li l-okratossina A nstabet fl-ikel li għalih għadu ma ġie stabbilit l-ebda livell massimu u li jikkontribwixxi għall-esponiment tal-bniedem għall-okratossina A, huwa xieraq li jiġi stabbilit livell massimu wkoll għal dan l-ikel bħall-frott imnixxef għajr il-frott imnixxef tad-dielja, ċerti prodotti tal-likorizja, il-ħxejjex aromatiċi mnixxfa, ċerti ingredjenti għall-infużjonijiet erbali, ċerti żrieragħ taż-żejt, il-ġewż tal-pistaċċi u t-trab tal-kawkaw. Anki jekk ir-relazzjoni bejn il-livell ta’ okratossina A fix-xgħir u fix-xarbiet tax-xgħir mhux alkoħoliċi, u f’tamar imnixxef u x-xropp tat-tamar jeħtieġ li tiġi ċċarata aktar, huwa xieraq ukoll li jiġi diġà stabbilit livell massimu f’xorb tax-xgħir mhux alkoħoliku u fix-xropp tat-tamar. Filwaqt li titqies ukoll id-data disponibbli dwar l-okkorrenza, huwa xieraq li jitbaxxew il-livelli massimi eżistenti ta’ okratossina A f’ċertu ikel, bħal prodotti tal-forn, frott imnixxef tad-dielja, kafè inkaljat u kafè li jinħall. Barra minn hekk, id-dispożizzjonijiet eżistenti għall-okratossina A f’ċerti ħwawar twessgħu għall-ħwawar kollha. Għall-ġobon u l-perżut, monitoraġġ addizzjonali tal-preżenza tal-okratossina A huwa xieraq qabel ma jiġu stabbiliti l-livelli massimi.

(5) Għalhekk, jenħtieġ li r-Regolament (KE) Nru 1881/2006 jiġi emendat skont dan.

(6) Sabiex l-operaturi ekonomiċi jkunu jistgħu jippreparaw għar-regoli l-ġodda introdotti b’dan ir-Regolament, jixraq li jingħata żmien raġonevoli sakemm jibdew japplikaw il-livelli massimi l-ġodda. Jixraq ukoll li jiġi previst perjodu tranżizzjonali għall-oġġetti tal-ikel imqiegħda fis-suq legalment qabel id-data tal-applikazzjoni ta’ dan ir-Regolament.

(7) Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Anness tar-Regolament (KE) Nru 1881/2006 huwa emendat f’konformità mal-Anness ta’ dan ir-Regolament.

Artikolu 2 L-oġġetti tal-ikel elenkati fl-Anness imqiegħda legalment fis-suq qabel l-1 ta’ Jannar 2023, jistgħu jibqgħu fis-suq sad-data tad-durabbiltà minima jew sad-data tal-iskadenza tagħhom.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mill-1 ta’ Jannar 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-5 ta’ Awwissu 2022. Għall-Kummissjoni Il-President Ursula VON DER LEYEN

(1) ĠU L 37, 13.2.1993, p. 1.

(2) Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jiffissa l-livelli massimi ta’ ċerti kontaminanti fl-oġġetti tal-ikel (ĠU L 364, 20.12.2006, p. 5).

(3) Scientific Opinion on the risk assessment of ochratoxin A in food. EFSA Journal 2020; 18(5):6113, 150 pp. https://doi.org/10.2903/j.efsa.2020,6113.